ตลท.ยันยังเปิดซื้อขายตามปกติ
ตลท.ยันน้ำท่วมก็ยังเปิดซื้อขาย จะหยุดเมื่อแบงก์ชาติสั่ง เตรียมเรียกโบรกเกอร์ซักซ้อมระบบการซื้อขายรับมือน้ำท่วม
26 ต.ค. 2554

ตลท.ยันน้ำท่วมก็ยังเปิดซื้อขาย จะหยุดเมื่อแบงก์ชาติสั่ง เตรียมเรียกโบรกเกอร์ซักซ้อมระบบการซื้อขายรับมือน้ำท่วม 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.ยังยืนยันที่จะเปิดการซื้อขายปกติแม้น้ำจะท่วม และจะไม่มีการเข้าไปหารือกับธนาคารแห่งประเทศไทย (ธปท.) ก่อน แต่เราจะรอให้ ธปท.เป็นผู้ประกาศหยุดก่อนเท่านั้น
นอกจากนั้น ในช่วงเย็นวันนี้ ตลท.ได้เชิญสมาชิกบริษัทหลักทรัพย์ (โบรกเกอร์) ทุกแห่งเข้าร่วมประชุมเพื่อสอบถามแผนซักซ้อมการซื้อขายในเหตุการณ์น้ำท่วมหากเกิดกรณีน้ำท่วม 1-2 สัปดาห์ โบรกเกอร์ยังจะรับมือไหวอยู่หรือไม่ และหากสมาชิกใดยังเตรียมระบบสำรองการซื้อขายที่น้อยก็จะขอให้เพิ่มมาตรการและเตรียมแผนรับมือที่มากขึ้น
ขณะที่ประชุมคณะกรรมการ (บอร์ด) ตลท. ได้มีมติอนุมัติใส่เงินกองทุทนช่วยเหลือผู้ประสบภัยน้ำท่วมแล้วทั้งหมด 250 ล้านบาท
นายไพบูลย์ นลินทรางกูร ประธานสภาธุรกิจตลาดทุนไทย และประธานเจ้าหน้าที่บริหาร บล.ทิสโก้ เปิดเผยว่า ที่ประชุมบอร์ดตลท.ได้มีการยกเลิกการประชุมแผนงานตลท.ปี 2555 ที่ต่างจังหวัดในสัปดาห์นี้ เนื่องจากติดปัญหาเรื่องน้ำท่วม
สำหรับ บล.ทิสโก้ได้เตรียมความพร้อมรับมือการซื้อขายแล้วเรียบร้อย โดยหากน้ำท่วมจริงบริษัทมีศูนย์สำรองระบการซื้อขายไว้ที่จ.นครปฐม ไว้เรียบร้อยแล้ว ซึ่งเป็นศูนย์เดิมที่บริษัทเคยตั้งเป็นศูนย์สำรองเมื่อปีก่อนที่มีการชุมนุมทางการเมือง